מנכ"ל משרד הבינוי והשיכון ורשם הקבלנים בביקורת פתע באתר בנייה

יחידת האכיפה של רשם הקבלנים במשרד הבינוי והשיכון ביצעה ביקורות פתע באתרי בנייה באזור המרכז, בביקורות לקח חלק מנכ"ל המשרד אביעד פרידמן שהגיע לראות מקרוב את העבודות בשטח

משרד הבינוי והשיכון מדווח כי יחידת האכיפה סיירה במספר אתרי בנייה באזור וקיימה ביקורות פתע. במסגרת הביקורות, באתר בו נבנה בימים אלו בניין בן 8 קומות וקומת מסחר, בשטח של כ-7000 מ״ר, נמצאו מספר הפרות; הקבלן שמבצע את גמר השלד והמבנה - איננו קבלן רשום, המידע בשילוט במקום אינו מפורט כהלכה ושם הקבלן מחוק. עוד נמצא כי הקבלן המקורי עזב את האתר ואינו בנמצא.

כתוצאה מנתונים אלו, עדי והב, פקח יחידת האכיפה של רשם הקבלנים נתן צו הפסקת עבודה לאתר הבנייה, ומבצעי הבנייה במקום יוזמנו למשרד הבינוי והשיכון לבירור בנושא, כמו כן, במידת הצורך ינקטו אמצעי משמעת כמקובל נגד מבצעי עבודות הנדסה בנאיות שאינם רשומים כדין.

מנכ"ל משרד הבינוי והשיכון, אביעד פרידמן: ״משרד הבינוי והשיכון רואה בחומרה רבה את הליקויים באתרי הבנייה, הביקור היום הבהיר כי ישנם קבלנים ויזמים המתעלמים מהכללים שנועדו להבטיח את בטיחות האתר והעבודות המתקיימות בו. אני מאמין כי ביצוע עבודות בנייה לפי הכללים, הם הבסיס לאתר בנייה טוב ובטיחותי עבור העובדים בו, עבור האוכלוסייה באזור ועבור הדיירים העתידיים שיגורו במבנים. החלטתי כי אצטרף לפחות פעם בחודש לביקורות מסוג זה כשהמטרה היא להגיע למקום שבו הכל יהיה לפי הכללים. נמשיך ונפעל בכל האמצעים על מנת לוודא שכל אתר בנייה במדינה מתופעל ע"י קבלן רשום ומנוהל כראוי, מדובר בחיי אדם והעסקת קבלן שאינו רשום פוגעת בזכויות מי שרשום ופועל כחוק.״